**Njoftim për konsultimin publik, lidhur me projektligjin:**

**“Për një shtesë në ligjin nr. 10247, datë 4.3.2010, “Për Kornizën Shqiptare të Kualifikimeve”, i ndryshuar”**

Projektligji, “Për një shtesë në ligjin nr. 10247, datë 4.3.2010, “Për Kornizën Shqiptare të Kualifikimeve”, i ndryshuar” ka si qëllim të rregullojë çështje që lidhen me zbatueshmërinë e marrëveshjeve dy ose më shumëpalëshe ndërmjet Republikës së Shqipërisë dhe vendeve të tjera, për njohjen e kualifikimeve, në rastet kur në këto marrëveshje parashikohen përcaktime të ndryshme nga ato të trajtuar në legjislacionin në fuqi.

Ky projektligj është hartuar duke marrë shkas nga kërkesa e shtetit grek për lidhjen e një marrëveshje ku të përcaktohet se diplomat e ciklit të parë të studimeve “Bachelor” të sistemit të arsimit të lartë të këtij shteti, të njihen dhe njësohen si diploma të ciklit të dytë të studimeve “Master profesional” në Republikën e Shqipërisë.

Ndryshimi i projektligjit do të favorizonte qytetarët shqiptarë që kanë përfunduar studimet në shtetin grek për të njohur dhe njësuar diplomat e tyre me kohëzgjatje normale 4-vjeçare si “Master profesional” në Republikën e Shqipërisë duke i dhënë mundësinë për tu punësuar menjëherë në sektorin publik, ashtu edhe atë privat pa patur nevojë për të ndjekur studime shtesë, “Master profesional” në Republikën e Shqipërisë. Diplomat “Bachelor” kanë 180 ECTS, ndërsa diplomat e ofruara në shtetin grek kanë kohëzgjatjen 4 vite akademike dhe në përfundim të tyre fitohen 240 ECTS.

Në këtë kontekst, plotësohen kriteret ligjore që këto diploma të njihen si “Master profesional” me 60 ECTS duke qenë se në përfundim të tyre fitohen 180+60 ECTS=240 ECTS. Kjo njohje është në përputhje edhe me nenin VI.5 të Konventës së Lisbonës, ratifikuar me ligjin nr.8834, datë 22.11.2001 “*Për ratifikimin e “Konventës për Njohjen e Kualifikimeve të Arsimit të Lartë në Europë*”, i cili parashikon se: “*Duke qenë se flitet për njohjen e kualifikimeve të arsimit të lartë të dhëna nga një institucion i arsimit të lartë i vendosur në territorin e vet, secila Palë mund t’ia nënshtrojë këtë njohje kushteve specifike të legjislacionit kombëtar ose marrëveshjeve specifike të nënshkruara me Palën prej nga e cila varet ky institucion”.*

Mbështetja e shtetasve shqiptarë në këtë aspekt është në përputhje të plotë me nenin 8 të Kushtetutës, ku përcaktohet se Republika e Shqipërisë mbron të drejtat kombëtare të popullit shqiptar që jeton jashtë kufijve të saj. Republika e Shqipërisë mbron të drejtat e shtetasve shqiptarë me banim të përkohshëm ose të përhershëm jashtë kufijve të vet dhe u siguron ndihmë shtetasve shqiptarë që jetojnë e punojnë jashtë shtetit për të ruajtur e për të zhvilluar lidhjet me trashëgiminë kulturore kombëtare.

Palët e interesuara janë të ftuar për të paraqitur komentet dhe rekomandimet e tyre për këtë dokument, brenda 20 ditëve pune nga data e shpalljes së këtij njoftimi, në adresën e email-it ermelinda.durmishi@arsimi.gov.al dhe ardjana.gjini@arsimi.gov.al

Më poshtë gjendet linku i publikimit për:

1. Projektligji “Për një shtesë në ligjin nr. 10247, datë 4.3.2010 “Për Kornizën Shqiptare të Kualifikimeve”, i ndryshuar.
2. Projektvendimi për propozimin e projektligjit.
3. Relacioni i projektligjit.